ତମାଖୁ ବ୍ୟବହାର ରୋଗ

ତମାଖୁ ବ୍ୟବହାର ରୋଗ (ଇଂରାଜୀ ଭାଷାରେ  Tobacco use disorder) ହୋଇଥିବା କୁହାଯାଏ ଯେତେବେଳେ ତମାଖୁର ବ୍ୟବହାର ଯୋଗୁ ରୋଗ ସୃଷ୍ଟି ହୁଏ । ଧାର୍ଯ୍ୟ ସ୍ତରଠାରୁ ଅଧିକ ଗ୍ରହଣ କରିବା, ବ୍ୟବହାର ଚାଲୁ ରଖିବା ପାଇଁ ଇଚ୍ଛା ଜାରି ରହିବା, ଏହାର ବ୍ୟବ‌ହାର ଯୋଗୁ କାର୍ଯ୍ୟ କିମ୍ବା ବିଦ୍ୟାଳୟରେ ସମସ୍ୟା ସୃଷ୍ଟି ହେବା ଏବଂ ଏହିପରି ସ୍ୱାସ୍ଥ୍ୟଗତ ସମସ୍ୟା ସତ୍ତ୍ୱେ ବ୍ୟବ‌ହାର ବନ୍ଦ ନ କରିପାରିଲେ ଏହି ରୋଗ ହୋଇଥିବା ଧରାଯାଏ । ଅନ୍ୟ ଲକ୍ଷଣଗୁଡ଼ିକରେ ନିକୋଟିନ ପ୍ରତ୍ୟାହାର ହୋଇପାରେ । ୭୦%ରୁ ଅଧିକ ଧୂମପାନକାରୀ ତ୍ୟାଗ କରିବାକୁ ଚାହୁଁଥିଲେ ମଧ୍ୟ କରିପାରନ୍ତି ନାହିଁ ଓ ଏହା ପ୍ରାୟ ଏକ ଦୀର୍ଘକାଳୀନ ଏବଂ ପୁନଃପୌନିକ ଅବସ୍ଥା ସୃଷ୍ଟି କରିଥାଏ । ତମାଖୁ ସେବନ ଏକ ଗୁରୁତ୍ୱପୁର୍ଣ୍ଣ ଜନସ୍ୱାସ୍ଥ୍ୟ ଚିନ୍ତା, ଏହା ବିଶ୍ୱବ୍ୟାପୀ ଏଡ଼ିବା ଯୋଗ୍ୟ ମୃତ୍ୟୁର ଏକ ପ୍ରମୁଖ କାରଣ ଅଟେ ।

ନିକୋଟିନ୍‌ର ଗୋଟିଏ ମାତ୍ରାର ବ୍ୟବହାର ପରେ ୩୨% ବ୍ୟବ‌ହାରକାରୀ ତମାଖୁ ସେବନ‌କାରୀ ରୋଗୀରେ ବିକଶିତ ହୁଅନ୍ତି । ପାରିବାରିକ ଇତିହାସ, ନିମ୍ନ ଧରଣର ଶିକ୍ଷା, ଦାରିଦ୍ର୍ୟ, ଧ୍ୟାନାଭାବ ଓ ଅତିସକ୍ରିୟତା ବିକାର, ଆଚରଣ ରୋଗ, ଉଦାସୀନତା, ଉଦ୍‌ବେଗ, ବ୍ୟକ୍ତିତ୍ୱ ବିକାର, ସାଇକୋସିସ ଏବଂ ଅନ୍ୟାନ୍ୟ ପଦାର୍ଥ ବ୍ୟବହାର ମଧ୍ୟରେ ବିପଦ କାରକଗୁଡିକ ରହିଥାଏ । ତମାଖୁ ନିର୍ଭରଶୀଳତା ନିର୍ଣ୍ଣୟ କରିବା ପାଇଁ ବିଭିନ୍ନ ଗବେଷଣା ପଦ୍ଧତି ଅଛି । ରୋଗ‌ଗ୍ରସ୍ତ ଲୋକ ନିଦରୁ ଜାଗ୍ରତ ହେବାର ଅଧ ଘଣ୍ଟା ମଧ୍ୟରେ ଧୂମପାନ କରନ୍ତି ଏବଂ କିଛି ଘଣ୍ଟା ମଧ୍ୟରେ ନ ମିଳିଲେ ଅତିରିକ୍ତ କାମନା ସୃଷ୍ଟି ହୁଏ ।

ଚିକିତ୍ସା ଯୋଗୁ ଛାଡ଼ିବା ସଫଳତା ଦ୍ୱିଗୁଣ କିମ୍ବା ତ୍ରିଗୁଣ ହୋଇପାରେ । ସ୍ୱାସ୍ଥ୍ୟ ସେବା ପ୍ରଦାନକାରୀମାନେ ସମସ୍ତ ବୟସ୍କମାନଙ୍କୁ ତମାଖୁ ସେବନ ବିଷୟରେ ପଚାରିବା ଏବଂ ବନ୍ଦ କରିବାକୁ ଚାହୁଁଥିବା ଲୋକଙ୍କୁ ସହାୟତା କରିବା ପାଇଁ ପରାମର୍ଶ ଦେବା ଏବଂ ଔଷଧ ଯୋଗାଇବା ପାଇଁ ପରାମର୍ଶ ଦିଆଯାଇଛି । ଔଷଧଗୁଡ଼ିକ ମଧ୍ୟରେ ନିକୋଟିନ ପୁନଃସ୍ଥାପନ ଚିକିତ୍ସା, ବ୍ୟୁପ୍ରୋପିଅନ ଏବଂ ଭାରେନିକ୍ଲାଇନ୍ ଅନ୍ତର୍ଭୁକ୍ତ । ୨୦୨୧ ସୁଦ୍ଧା ଇଲେକ୍ଟ୍ରୋନିକ ସିଗାରେଟର ଉପଯୋଗିତା ଅଜ୍ଞାତ ଅଛି । ଥରେ ଚେଷ୍ଟା କରିବା ପରେ ଛାଡିବାର କ୍ଷମତା ୫%ରୁ କମ୍; ତଥାପି ଏକାଧିକ ଚେଷ୍ଟା ପରେ ୫୦% ଛାଡ଼ିବାକୁ ସକ୍ଷମ ହୁଅନ୍ତି । ଦୀର୍ଘକାଳୀନ ଧୂମପାନକାରୀଙ୍କ ମଧ୍ୟରୁ ଅଧା ଲୋକ ଧୂମପାନ ସମ୍ବନ୍ଧୀୟ ରୋଗରେ ମୃତ୍ୟୁ ବରଣ କରନ୍ତି।  

ପୃଥିବୀରେ ପ୍ରାୟ ୧.୩ ଶହ କୋଟି ଲୋକ ଅଛନ୍ତି ଯେଉଁମାନେ ତମାଖୁ ବ୍ୟବହାର କରନ୍ତି ଯେଉଁମାନଙ୍କ ମଧ୍ୟରୁ ପ୍ରାୟ ୧.୨ ଶହ କୋଟି ଲୋକ ପ୍ରତିଦିନ ସେବନ କରନ୍ତି ।  ଯୁକ୍ତରାଷ୍ଟ୍ରରେ ପ୍ରାୟ ୨୦% ଲୋକ ଅଧୁନା ଧୂମପାନକାରୀ ଅଟନ୍ତି, ଯେଉଁମାନଙ୍କ ମଧ୍ୟରୁ ୮୦% ଲୋକ ଦୈନିକ ଧୂମପାନ କରନ୍ତି । ଆମେରିକାରେ ପୁରୁଷ ଏବଂ ମହିଳା ସମ ହାରରେ ପ୍ରଭାବିତ ହୋଇଥିବାବେଳେ ଅଧିକାଂଶ ବିକାଶଶୀଳ ଦେଶରେ ପୁରୁଷମାନେ ଅଧିକ ପ୍ରଭାବିତ ହୁଅନ୍ତି । ଯେଉଁମାନେ ପ୍ରତିଦିନ ଧୂମପାନ କରନ୍ତି ସେମାନଙ୍କ ମଧ୍ୟରୁ ପ୍ରାୟ ଅର୍ଦ୍ଧେକଙ୍କର ତମାଖୁ ସେବନ ବ୍ୟାଧି ହୋଇଥାଏ |  ୨୧ ବର୍ଷ ବୟସ ପରେ ଲୋକମାନେ ଧୂମପାନ ଆରମ୍ଭ କରିବା ବିରଳ ଅଟେ । ନିକୋଟିନ ରୋଗର ଚିନ୍ତା ପ୍ରଥମେ ୧୬୧୦ ମସିହାରେ ସାର୍ ଫ୍ରାନ୍ସିସ୍ ବେକନ୍ ପ୍ରକାଶ କରିଥିଲେ ।

 ଆଧାର 

Category:ଚିକିତ୍ସା ବିଜ୍ଞାନ
Category:Translated from MDWiki